พ่อเมืองศรีสะเกษ เชื่อ การลงพื้นที่ของคณะรัฐมนตรีช่วยให้เห็นปัญหาจากแก่นแท้ แก้ปัญหาได้ตรงจุด
พ่อเมืองศรีสะเกษ เชื่อ การลงพื้นที่ของคณะรัฐมนตรีช่วยให้เห็นปัญหาจากแก่นแท้ แก้ปัญหาได้ตรงจุด พร้อมเป็นขวัญกำลังใจที่ดีแก่ประชาชน ขณะที่กลุ่มจังหวัดฯ เตรียมเสนอโครงการงบรวมกว่า 20,000 ล้านบาท หวังพัฒนารอบด้านเชื่อมโยงทั้งกลุ่มจังหวัดอย่างบูรณาการ

นายธวัช สุระบาล ผู้ว่าราชการจังหวัดศรีสะเกษ เปิดเผยว่า ในการประชุมคณะรัฐมนตรีอย่างเป็นทางการนอกสถานที่ ที่จังหวัดอุบลราชธานี วันที่ 23-24 กรกฎาคม 2561 จังหวัดศรีสะเกษได้เตรียมโครงการหลักนำเสนอที่เน้นการส่งเสริมแหล่งท่องเที่ยว การเชื่อมโยงแหล่งท่องเที่ยวต่างๆ ระหว่างอำเภอกับตัวจังหวัด เป็นวงเงินรวมประมาณ 2,100 ล้านบาท การพัฒนาโครงสร้างพื้นฐาน เช่นการปรับถนนที่สำคัญเป็น 4 ช่องจราจร งบประมาณ 1,300 ล้านบาท รวมถึงการเพิ่มและพัฒนาแหล่งน้ำสำหรับรองรับความต้องการตลอดจนแก้ปัญหาน้ำท่วมน้ำแล้งในพื้นที่ โดยเฉพาะอย่างยิ่งในเขตเทศบาลเมืองศรีสะเกษ ซึ่งจะมีผลดีต่อเนื่องไปยังพื้นที่ใกล้เคียงอย่างจังหวัดยโสธรและอุบลราชธานีด้วย โดยเชื่อมั่นว่าการลงพื้นที่ของคณะรัฐมนตรีในครั้งนี้จะเป็นการสร้างขวัญและกำลังใจที่ดีช่วยเสริมสร้างความมั่นคงมั่งคั่งและยั่งยืนของประเทศได้อย่างแน่นอน

ทั้งนี้ กลุ่มจังหวัดภาคตะวันออกเฉียงเหนือตอนล่าง 2 รวม 4 จังหวัด ได้แก่ อุบลราชธานี ศรีสะเกษ อำนาจเจริญ และยโสธร ได้ประชุมหารือเพื่อตกลงถึงการนำเสนอโครงการก่อนนำเสนอในการประชุมคณะรัฐมนตรีอย่างเป็นทางการนอกสถานที่ ที่จังหวัดอุบลราชธานี วันที่ 23-24 กรกฎาคมนี้ เป็นวงเงินรวมประมาณ 20,000 กว่าล้านบาท โดยยึดประโยชน์ภาพรวมและเกิดผลเป็นวงกว้างแก่กลุ่มจังหวัดเป็นสำคัญ